ΤΕΛΕΥΤΑΙΑ ΕΝΗΜΕΡΩΣΗ: 21.19

Της Νίκης Ζορμπά

Για μια ιστορικού χαρακτήρα συμφωνία της οποίας το πλαίσιο συμφώνησαν από κοινού σήμερα με τον κ. Ιερώνυμο, έκανε λόγο ο Αλέξης Τσίπρας, ανακοινώνοντας καταρχήν ότι εφεξής, οι κληρικοί δεν θα νοούνται ως δημόσιοι υπάλληλοι, διαγράφονται από την ενιαία αρχή πληρωμών.

Αντ' αυτού, το Κράτος θα καταβάλει ετήσια επιχορήγηση σε ειδικό Ταμείο για τη μισθοδοσία τους. Στο πλαίσιο αυτό, θα διασφαλίζεται ο σημερινός αριθμός των κληρικών και των λαϊκών υπαλλήλων της Εκκλησίας ωστόσο αύξηση του αριθμού των κληρικών δεν θα δημιουργεί απαίτηση της Εκκλησίας για αύξηση της ετήσιας επιδότησης.

Σύμφωνα με αποτίμηση του Μεγάρου Μαξίμου Ναι μεν το Κράτος συνεχίζει να δαπανά κονδύλι για την χρηματοδότηση της μισθοδοσίας των κληρικών, ωστόσο μέσω των εσόδων από τη συνεκμετάλλευση του Ταμείου Εκκλησιαστικής Περιουσίας, θα γίνει πλήρης απόσβεση της κρατικής δαπάνης.

Στα "κέρδη" προσμετράται και η απελευθέρωση 10.000 θέσεων Δημοσίων Υπαλλήλων οι οποίες πιθανότατα θα αξιοποιηθούν για προσλήψεις δασκάλων και γιατρών.

Ταμείο Εκκλησιαστικής Περιουσίας- Έσοδα

Στο δια ταύτα της δημιουργίας Ταμείου εκκλησιαστικής περιουσίας, σύμφωνα με όσα ανακοίνωσε ο κ. Τσίπρας:

Το ΤΑΕΠ θα διοικείται από πενταμελή επιτροπή ( της οποίας τα μέλη θα ορίζονται ως εξής: δύο από την κυβέρνηση, δύο από την εκκλησία και ένα από κοινού) με στόχο τη διαχείριση και αξιοποίηση κάθε περιουσιακού στοιχείου που θα θελήσει να εντάξει η εκκλησία στο εν λόγω Ταμείο.

Το Ταμείο Αξιοποίησης Εκκλησιαστικής Περιουσίας θα αναλάβει τη διαχείριση και αξιοποίηση των από το 1952 και μέχρι σήμερα ήδη αμφισβητούμενων, μεταξύ Ελληνικού Δημοσίου και Εκκλησίας της Ελλάδος περιουσιών, αλλά και κάθε περιουσιακού στοιχείου της Εκκλησίας που εθελοντικά η ίδια θα θελήσει να παραχωρήσει στο εν λόγω Ταμείο προς αξιοποίηση.

Σε ό,τι αφορά τα έσοδα και τις υποχρεώσεις του εν λόγω Ταμείου, αυτά θα επιμερίζονται κατά ίσο μέρος στο Ελληνικό Δημόσιο και την Εκκλησία της Ελλάδος.

Ο κ. Τσίπρας, ανακοινώνοντας την πρόθεση Κράτους- Εκκλησίας για συμφωνία στα παραπάνω θέματα είπε ότι η συμφωνία αυτή θα λάβει τη μορφή νομοθετικής ρύθμισης.



Συνταγματική Αναθεώρηση

Σε ό,τι αφορά την επικείμενη Συνταγματική Αναθεώρηση με αιχμή το Άρθρο 3, ο κ. Τσίπρας διαβεβαίωσε τον Αρχιεπίσκοπο Ιερώνυμο ότι οι αλλαγές αυτές, έχουν στόχο να αναβαθμίσουν το διακριτό ρόλο της Eκκλησίας, ενισχύοντας την αυτονομία της, αναγνωρίζοντας παράλληλα τη σημαντική προσφορά της στη γέννηση και διαμόρφωση της ταυτότητας του ελληνικού κράτους.

Η διακηρυκτική αρχή της θρησκευτικής ουδετερότητας του ελληνικού κράτους διασφαλίζει αφενός μεν τους διακριτούς ρόλους μεταξύ Πολιτείας και Εκκλησίας, αφετέρου, δε, εγγυάται τη μεταξύ τους συνεργασία στα θέματα κοινού ενδιαφέροντος, ανέφερε ο πρωθυπουργός , διευκρινίζοντας ότι "αυτή η αρχή δεν έρχεται σε καμία αντίθεση με τις μακραίωνες παραδόσεις του λαού μας και ούτε βέβαια έχουν και καμία βάση όσα αστεία, κωμικοτραγικά θα έλεγα, έχουν ορισμένοι ψευδώς και σκοπίμως διαδώσει τις τελευταίες ημέρες περί επικείμενης δήθεν αποκαθήλωσης των ιστορικών συμβόλων, του Σταυρού από την ελληνική σημαία και από τα εθνικά μας σύμβολα".

Ιερώνυμος: Θα προχωρήσουμε σε ένα πνεύμα αυτοτέλειας και συνεργασίας

Κατά τις κοινές δηλώσεις του με τον Πρωθυπουργό στο Μέγαρο Μαξίμου, ο κ. Ιερώνυμος, ανέφερε μεταξύ άλλων:

"Σας ευχαριστώ για τις πρωτοβουλίες και τις θέσεις σας. Σας ευχαριστούμε διότι είστε συντελεστής σ' αυτή την ιστορική στιγμή σ' αυτό το μεγάλο γεγονός που η Εκκλησία θα αισθάνεται όχι ότι γίνεται πιο πλούσια, δεν την ενδιαφέρει αυτό, αλλά ότι γίνεται πιο λειτουργική στην πραγματοποίηση των οραμάτων που έχει" και συνέχισε:

"Βρήκα ανταπόκριση στα ερωτηματικά μου και θέλω να σας ευχαριστήσω και στο συγκεκριμένο θέμα για το οποίο απόψε συναντηθήκαμε θα μας βρείτε στενούς συνεργάτες.



Πιστεύω ότι όλοι κρινόμαστε από αυτό που εκπέμπουμε και αυτή η συμφωνία εκπέμπει την πρόθεσή μας να πάμε ένα βήμα πιο μπροστά σεβόμενοι ο ένας τον άλλο".

Ο Αρχιεπίσκοπος προσέθεσε ότι: "Θα προχωρήσουμε σε ένα πνεύμα αυτοτέλειας και συνεργασίας. Να γίνει η Εκκλησία περισσότερο διάκονος του θελήματος του λαού".

Ο κ. Ιερώνυμος, επανέλαβε τις ευχαριστίες του προς τον Αλέξη Τσίπρα "για τις πρωτοβουλίες και τις θέσεις σας" αλλά και "γιατί αφήνετε το προοίμιο του Συντάγματος, όπως το έφτιαξαν οι πατέρες μας", ενημέρωσε ότι "η Διαρκής Ιερά Σύνοδος μας έδωσε την εξουσιοδότηση για τη συμφωνία και θα την ενημερώσουμε αύριο" και χαρακτήρισε μικρότητες όσα ακούστηκαν αυτές τις ημέρες περί αφαίρεσης του σταυρού από τη σημαία και αλλού.

Το κοινό ανακοινωθέν Πολιτείας – Εκκλησίας της Ελλάδος

Κοινό ανακοινωθέν Πολιτείας – Εκκλησίας της Ελλάδος

Μετά από έναν πολυετή, αναλυτικό και ειλικρινή διάλογο μεταξύ Πολιτείας και Εκκλησίας, διάλογο ο οποίος διεξήχθη σε κλίμα κατανόησης και σεβασμού, έχουμε σήμερα τη δυνατότητα να προχωρήσουμε σε συναινετικές και αμοιβαία αποδεκτές και επωφελείς πρωτοβουλίες που αφορούν τον εξορθολογισμό των σχέσεων μας.



Στόχος μας είναι να θέσουμε το πλαίσιο διευθέτησης και επίλυσης ιστορικών εκκρεμοτήτων, αλλά και να ενισχύσουμε την αυτονομία της Ελλαδικής Εκκλησίας έναντι του Ελληνικού Κράτους, αναγνωρίζοντας την προσφορά και τον ιστορικό της ρόλο στη γέννηση και στη διαμόρφωση της ταυτότητάς του.



Για τον λόγο αυτό, εκφράζουμε σήμερα την πρόθεσή μας να καταλήξουμε σε μια ιστορική Συμφωνία μεταξύ Εκκλησίας και Πολιτείας που θα πάρει τη μορφή νομοθετικής ρύθμισης και πιο συγκεκριμένα προτείνουμε τα εξής:



1. Το Ελληνικό Δημόσιο αναγνωρίζει ότι μέχρι το 1939 οπότε εκδόθηκε ο αναγκαστικός νόμος 1731/1939 απέκτησε εκκλησιαστική περιουσία έναντι ανταλλάγματος που υπολείπεται της αξίας της.



2. Το Ελληνικό Δημόσιο αναγνωρίζει ότι ανέλαβε τη μισθοδοσία του κλήρου, ως με ευρεία έννοια, αντάλλαγμα για την εκκλησιαστική περιουσία που απέκτησε.



3. Το Ελληνικό Δημόσιο και η Εκκλησία αναγνωρίζουν ότι οι κληρικοί δεν θα νοούνται στο εξής ως δημόσιοι υπάλληλοι και ως εκ τούτου διαγράφονται από την Ενιαία Αρχή Πληρωμών.



4. Το Ελληνικό Δημόσιο δεσμεύεται ότι θα καταβάλλει ετησίως στην Εκκλησία με μορφή επιδότησης ποσό αντίστοιχο με το σημερινό κόστος μισθοδοσίας των εν ενεργεία ιερέων, το οποίο θα αναπροσαρμόζεται ανάλογα με τις μισθολογικές μεταβολές του Ελληνικού Δημοσίου.



5. Η Εκκλησία αναγνωρίζει ότι μετά τη Συμφωνία αυτή παραιτείται έναντι κάθε άλλης αξίωσης για την εν λόγω εκκλησιαστική περιουσία.



6. Η ετήσια επιδότηση θα καταβάλλεται σε ειδικό ταμείο της Εκκλησίας και προορίζεται αποκλειστικά για τη μισθοδοσία των κληρικών, με αποκλειστική ευθύνη της Εκκλησίας της Ελλάδος και σχετική εποπτεία των αρμόδιων ελεγκτικών κρατικών αρχών.



7. Με τη Συμφωνία διασφαλίζεται ο σημερινός αριθμός των οργανικών θέσεων κληρικών της Εκκλησίας της Ελλάδος, καθώς και ο σημερινός αριθμός των λαϊκών υπαλλήλων της Εκκλησίας της Ελλάδος.



8. Πιθανή επιλογή της Εκκλησίας της Ελλάδος για αύξηση του αριθμού των κληρικών δεν δημιουργεί απαίτηση αύξησης του ποσού της ετήσιας επιδότησης.



9. Το Ελληνικό Δημόσιο και η Εκκλησία της Ελλάδος αποφασίζουν τη δημιουργία Ταμείου Αξιοποίησης Εκκλησιαστικής Περιουσίας.



10. Το Ταμείο αυτό θα διοικείται από πενταμελές διοικητικό συμβούλιο. Δύο μέλη του Ταμείου θα διορίζονται από την Εκκλησία της Ελλάδος, δύο μέλη θα διορίζονται από την Ελληνική Κυβέρνηση, ενώ ένα μέλος θα διορίζεται από κοινού.



11. Το Ταμείο Αξιοποίησης Εκκλησιαστικής Περιουσίας θα αναλάβει τη διαχείριση και αξιοποίηση των από το 1952 και μέχρι σήμερα ήδη αμφισβητούμενων μεταξύ Ελληνικού Δημοσίου και Εκκλησίας της Ελλάδος περιουσιών, αλλά και κάθε περιουσιακού στοιχείου της Εκκλησίας που εθελοντικά η ίδια θα θελήσει να παραχωρήσει στο εν λόγω Ταμείο προς αξιοποίηση.



12. Τα έσοδα και οι υποχρεώσεις του ΤΑΕΠ επιμερίζονται κατά ίσο μέρος στο Ελληνικό Δημόσιο και την Εκκλησία της Ελλάδος.



13. Τα ανάλογα ισχύουν και για τις περιουσίες των επιμέρους Μητροπόλεων, ήτοι των αμφισβητούμενων περιουσιών, αλλά και όσων οι Μητροπόλεις εθελοντικά παραχωρήσουν στο ΤΑΕΠ.



14. Η ήδη συσταθείσα με τον Ν.4182/2013 Εταιρεία Αξιοποίησης Ακίνητης Εκκλησιαστικής Περιουσίας μεταξύ Ελληνικού Δημοσίου και Ιεράς Αρχιεπισκοπής Αθηνών εντάσσεται επίσης στο ΤΑΕΠ και διοικείται με το σημερινό κατά νόμο καθεστώς.



15. Οι παραπάνω δεσμεύσεις των δύο μερών θα ισχύουν υπό την προϋπόθεση τήρησης της Συμφωνίας στο σύνολό της.

*Διαβάστε ακόμα

-ΝΔ: Ο ΣΥΡΙΖΑ υιοθέτησε με καθυστέρηση την πάγια θέση μας για τις σχέσεις Πολιτείας - Εκκλησίας